
U jednom hadisu stoji da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, zabranio imućnim muslimanima koji nisu zaklali ***[kurban](https://pitajucene.com/search/kurban/questions/ "Pretraži pitanja o kurbanu")*** dolazak na bajram-namaz. Znači li to da je klanje kurbana obavezno?


* 
* 
* 
* 
* 
* 
* 

 

Je li zabranjeno doći na bajram namaz onima koji ne kolju kurban?
=================================================================

 

Taj ***[hadis](https://pitajucene.com/search/Hadis/questions/ "Pretraži pitanja o hadisima")*** zabilježili su: imam Ahmed, Ibn Madže, Hakim i Bejheki, 9/437/19012, preko Ebu Hurejre. Hadiski stručnjaci razilaze se o tom pitanju da li su ovo Poslanikove, ﷺ, riječi ili je Ebu Hurejrina izjava. Imam Tirmizi, Darekutni, Ibn Abdulberr i Tahavi smatraju da su to Ebu Hurejrine riječi, a ne Poslanikov, ﷺ, hadis. (Vidjeti: *El-Ilel*, 10/34-35, od Darekutnija, *Et-Temhid*, 23/191, *Es-Sunenul-kubra*, 9/437, i *Fethul-Bari*, 10/6.)


Brojni dokazi ukazuju da je klanje kurbana jedno od najpohvalnijih djela, ali nije obavezno. Ebu Surejha prenosi da ***[Ebu Bekr](https://pitajucene.com/search/Ebu+Bekr/answers/ "Pretraži odgovore o Ebu Bekr")*** i Omer (ponekad) nisu klali ***[kurban](https://pitajucene.com/search/kurban/questions/ "Pretraži pitanja o kurbanu")***. (Abdurrezzak, 4/381/8139, Tahavi, 4/174, i Taberani, 3/182/3058. Darekutni, Ibn Hazm, Nevevi i Albani predanje smatraju ispravnim. Vidjeti: *El-Ilel*, 1/386, *El-Muhalla*, 7/358, *El-Medžmu*, 8/279, *Medžmeuz-zevaid*, 4/18, i *Irvaul-galil*, 4/355.)


Ebu Mes’ud Ensari govorio je: “Iako sam imao mogućnosti zaklati kurban, to ponekad nisam učinio, iz bojazni da moje komšije ne pomisle da je to obaveza.” (Abdurrezzak, 4/383/8148-8149. Ibn Hazm i šejh Albani ovo predanje smatraju ispravnim. Vidjeti: *El-Muhalla*, 7/358, i *Irvaul-galil*, 4/355.)


Ibn Džurejdž upitao je Ataa je li klanje kurbana obaveza, pa je odgovorio: “Nije, ali je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, klao kurban.” (Abdurrezzak, 4/380/8134, s vjerodostojnim lancem prenosilaca.)


Ibn Hazm kaže: “Nijedan ***[ashab](https://pitajucene.com/search/ashab/questions/ "Pretraži pitanja o ashabima")*** nije rekao da je klanje kurbana obaveza”, potom je spomenuo oko petnaest najzvučnijih imena iz prvih generacija koji su kurban smatrali sunnetom. (Vidjeti: *El-Muhalla*, 7/358.)


Imam Maverdi kaže: “Od ashaba se prenose predanja koja ukazuju da kurban nije obaveza, oni su o tom pitanju postigli konsenzus.” (Vidjeti: *El-Havil-kebir*, 15/72.)


Dakle, klanje kurbana je sunnet, po mišljenju izrazite većine islamskih učenjaka, za razliku od hanefijskih pravnika koji kažu da je ***[vadžib](https://pitajucene.com/search/vad%C5%BEib/answers/ "Pretraži odgovore za termin \'vadžib\'")***. (Vidjeti: *El-Mebsut*, 12/8-9.) A Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


